अमित त्यागी को ‘सिंगला मर्डर केस’ खूब पसंद आया, चान्दी की वो प्लेट लगा जिस में ‘लेखकीय’ सोने की गिलोरी और शोर्ट स्टोरी हीरे की लौंग की तरह रची बसी मिली । उपन्यास की साज सज्जा ने जितना त्यागी जी को निराश किया, उससे कहीं अधिक कहानी ‘असली अपराधी’ और ‘लेखकीय’ ने उत्साहित किया । रमाकांत अपनी फुल फार्म के साथ, अपनी स्मार्ट टॉक के साथ उपन्यास में उपस्थित रहा । सुनील और प्रभुदयाल की जुगलबंदी सुखद लगी और उसने उनकी इस सोच को पुष्ट किया कि उन्हें कभी होली-दीवाली एक दूसरे से सहयोग करते भी दिखना चाहिए ।